TapahtumaTV Eveo

‍TapahtumaTV Eveo on 17. joulukuuta 2022 toimintansa aloittanut tv-kanava.

TapahtumaTV:n ohjelmat keskittyvät ensisijaisesti tapahtumiin ja niihin liittyviin ennakko- ja teemaohjelmiin, -ohjelmasarjoihin sekä koostelähetyksiin tapahtumien kohokohdista. Ohjelmat lähetetään television kanavapaikalla 17 pääsääntöisesti viikonloppuisin.

Kanavan on perustanut Helsingin Vallilassa toimiva, musiikin verkkokoulutuksesta tunnettu Rockway Oy, joka koronavuosina toteutti Keikalla-palvelussaan tapahtumien suoratoistolähetyksiä. Samaa kevyttä tuotantotapaa se pyrkii nyt soveltamaan Eveo-kanavallaan. Aluksi ohjelmaa lähetetään vain määräaikaisen toimiluvan sallimat 12 tuntia viikossa painottuen viikonloppuihin. Rockway on hankkinut oikeudet Seinäjoen Tangomarkkinoiden televisiointeihin Alfa-tv:ltä, joka lopetti toimintansa marraskuussa 2022, kolmisen viikkoa ennen kuin Eveo aloitti lähetykset.

Helsingin Sanomien Tero Kartastenpää luonnehti Eveon konseptia ”valtakunnalliseksi paikallistelevisioksi” ja pani merkille joulupäivänä 2022 lähetetyn, Sasu Laukkosen ja Alessandro Karttusen juontaman Menumestarit-ohjelman perustuneen runsaaseen tuotesijoitteluun. Muita alkuvaiheen ohjelmia Eveolla ovat Pasi Kostiaisen kevyen musiikin veteraanien haastattelusarja Starat, kooste Tampereella pidetystä Auto- ja liikennegaalasta sekä kansanmusiikkiesitykset ja Jari Sillanpään joululaulut. Eveon aikeissa on myös lähettää liike-elämän tapahtumista, kuten Yrittäjäfoorumista ja Business Fight Helsingistä. Muita vuodeksi 2023 luvattuja ohjelmia ovat Iskelmämestari-laulukilpailu, Laulutehdas ja Maailman onnellisin kansa. Kanava aikoo jatkaa myös Alfa-tv:ltä tuttuja frisbeegolf-kisalähetyksiä.

Lähteet

Aiheesta muualla 
 Eveo.fi

Suomalaiset televisiokanavat
Vuonna 2022 perustetut televisiokanavat